C 204/6
SK
Úradný vestník Európskej únie
12.6.2023
S cieľom zachovať flexibilitu pre prípadné spoločné činnosti dohľadu v súvislosti s čiastkovými problémami v oblasti dohľadu, ktoré môžu vzniknúť, by malo byť možné rozšíriť spoločné činnosti dohľadu na oblasti, s ktorými sa v čase predchádzajúceho každoročného preskúmania nepočítalo.
V tejto súvislosti ECB víta možnosť, aby príslušné orgány centrálnych protistrán z EÚ požiadali o pomoc pri prebiehajúcej činnosti v oblasti dohľadu (11) v súlade so zásadou dobrovoľnosti a absencie nátlaku.
Ak by sa zriadili spoločné dohliadacie tímy, ako sa uvádza v návrhu Komisie, ECB by podporila účasť príslušných orgánov dohľadu zúčtovacích členov v spoločných dohliadacích tímoch vzhľadom na význam prepojenia medzi zúčtovacími členmi a centrálnymi protistranami z EÚ, ako aj príslušných emisných centrálnych bánk a orgánov dohľadu, vzhľadom na ich širší systémový pohľad na riadenie rizík centrálnych protistrán.
1.2.
Európsky orgán pre cenné papiere a trhy
1.2.1.
Úloha ESMA pri podpore konvergencie dohľadu a zmierňovaní cezhraničných rizík Dobre fungujúca únia kapitálových trhov si vyžaduje úzko zosúladené postupy dohľadu nad centrálnymi protistranami z EÚ.
S cieľom ďalej podporovať konvergenciu dohľadu a jednotné uplatňovanie nariadenia EMIR na všetky centrálne protistrany z EÚ podporuje ECB návrhy na posilnenie úlohy ESMA ako jedného z európskych orgánov dohľadu.
Konkrétne by ESMA mal mať najmä hlasovacie právo v kolégiách a mal by poskytovať stanoviská k návrhom rozhodnutí v oblasti dohľadu, ktoré sa týkajú každoročného preskúmania a hodnotenia, maržových požiadaviek a odňatia povolenia.
ECB podporuje aj navrhovaný postup pre poskytovanie stanovísk ESMA príslušným orgánom centrálnej protistrany z EÚ (12).
Je to plne v súlade s horizontálnou účasťou ESMA vo všetkých kolégiách a z toho vyplývajúcim jedinečným postavením ESMA a jeho dôležitou úlohou pri podpore konzistentného posudzovania spoločných otázok v rôznych kolégiách.
1.2.2.
Cezhraničná koordinácia v krízových situáciách ECB súhlasí s tým, že je potrebné posilniť rámec Únie pre koordináciu medzi príslušnými orgánmi v prípade stresových situácií, ktoré majú alebo pravdepodobne budú mať vplyv na centrálne protistrany z EÚ alebo na centrálne zúčtovávané trhy vo všeobecnosti.
Je to nevyhnutné na včasnú identifikáciu a riešenie rizík šírenia nákazy v celej Únii vyplývajúcich zo stresových situácií v jednotlivých centrálnych protistranách z EÚ, ako aj na dosiahnutie dobre koordinovanej reakcie celej Únie na takéto mimoriadne situácie v celej Únii.
Podrobnejšia úprava týkajúca sa mimoriadnych situácií pomôže ujasniť očakávania príslušných orgánov a centrálnych protistrán, pokiaľ ide o praktické kroky, ktoré sa majú uskutočniť, urýchliť reakciu Únie na takéto núdzové situácie a znížiť potenciálne riziko konfliktných prístupov týchto orgánov.
ECB preto víta navrhovanú revíziu ustanovení pre mimoriadne situácie (13) vrátane uvedenia príslušných scenárov pre mimoriadne situácie, formálnej koordinačnej úlohy ESMA, možnosti, aby ESMA priamo získaval informácie potrebné na túto koordinačnú úlohu, a jeho právomoci vydávať mimoriadne odporúčania príslušným orgánom v situáciách, keď by mimoriadna situácia ovplyvnila viac ako jednu centrálnu protistranu z EÚ alebo keď udalosti v celej Únii destabilizujú cezhranične centrálne zúčtovávané trhy.
Dobre koordinovaná reakcia na závažné stresové udalosti, ktoré majú vplyv na centrálne zúčtovanie v Únii, si vyžaduje účinnú interakciu medzi výborom pre dohľad nad centrálnymi protistranami a inými príslušnými orgánmi.
Príslušné emisné centrálne banky by sa preto mali vždy pozývať na zasadnutia výboru pre dohľad nad centrálnymi protistranami, ktoré sa zvolávajú, ak vývoj na finančných trhoch môže mať nepriaznivý vplyv na likviditu trhu, transmisiu menovej politiky alebo plynulé fungovanie platobných systémov.
Tým by sa zabezpečil aj súlad s prístupom v navrhovanom nariadení, podľa ktorého by sa emisné centrálne banky zapájali do všetkých diskusií o centrálnych protistranách z EÚ (pozri odsek 1.3.1).
(11) Pozri článok 1 bod 18 navrhovaného nariadenia, ktorým sa vkladá nový článok 23b ods.
2d do nariadenia EMIR.
(12) Pozri článok 1 body 12 a 17 navrhovaného nariadenia.
(13) Pozri článok 1 bod 19 navrhovaného nariadenia.